b'\n_START_ARTICLE_\nMidriaza\n_START_PARAGRAPH_\nMidriaza je nenormalna raz\xc5\xa1irjenost zenice, ki nastopi zaradi okvare \xc5\xbeivca, po\xc5\xa1kodbe ali zdravil. Normalno se zenica ob osvetlitvi zo\xc5\xbea, v temi pa raz\xc5\xa1iri. To prilagajanje raz\xc5\xa1irjenosti zenice \xc5\xa1\xc4\x8diti mre\xc5\xbenico pred po\xc5\xa1kodbo zaradi premo\xc4\x8dne svetlobe ter omogo\xc4\x8da bolj\xc5\xa1i vid v temi. Pri midriazi pa ostane zenica pretirano raz\xc5\xa1irjena tudi pri mo\xc4\x8dni osvetljenosti. Midriazo umetno spro\xc5\xbeimo tudi med preiskavami o\xc4\x8desa._NEWLINE_Nasproten pojav, zo\xc5\xbeitev zenice, imenujemo mioza.\n_START_SECTION_\nattila cobady\n_START_PARAGRAPH_\nRaz\xc5\xa1irjenost zenice uravnavata dve mi\xc5\xa1ici: mi\xc5\xa1ica o\xc5\xbeilka zenice in mi\xc5\xa1ica \xc5\xa1irilka zenice. Prvo o\xc5\xbeiv\xc4\x8duje parasimpati\xc4\x8dno \xc5\xbeiv\xc4\x8devje, drugo pa simpati\xc4\x8dno \xc5\xbeiv\xc4\x8devje. Simpati\xc4\x8dna stimulacija adrenergi\xc4\x8dnih receptorjev \xce\xb11 povzro\xc4\x8di kr\xc4\x8denje mi\xc5\xa1ice \xc5\xa1irilke in posledi\xc4\x8dno raz\xc5\xa1iritev zenice. Parasimpati\xc4\x8dna stimulacija povzro\xc4\x8di kr\xc4\x8denje mi\xc5\xa1ice o\xc5\xbeilke, kar povzro\xc4\x8di zo\xc5\xbeitev zenice._NEWLINE_Natan\xc4\x8den mehanizem midriaze je odvisen od dejavnika, ki jo povzro\xc4\x8di. Obi\xc4\x8dajno pride do zaviranja stimulacije parasimpati\xc4\x8dnega \xc5\xbeiv\xc4\x8devja v o\xc4\x8desu ali pa do zve\xc4\x8dane dejavnosti simpati\xc4\x8dnega \xc5\xbeiv\xc4\x8devjaatt\n_START_SECTION_\nFiziolo\xc5\xa1ki\n_START_PARAGRAPH_\nSpro\xc5\xa1\xc4\x8danje hormona oksitocina povzro\xc4\x8di blago do zmerno \xc5\xa1irjenje zenice. Mo\xc4\x8dna spolna vzburjenost pogosto povzro\xc4\x8di mo\xc4\x8dno midriazo; v posameznih primerih so poro\xc4\x8dali o zeni\xc4\x8dni blokadi, ki je nastopila med orgazmom pri bolnikih s predispozicijo za o\xc4\x8desne motnje.\n_START_SECTION_\nPatofiziolo\xc5\xa1ki\n_START_PARAGRAPH_\nParasimpati\xc4\x8dno \xc5\xbeiv\xc4\x8devje, ki povzro\xc4\x8da o\xc5\xbeenje zenice, o\xc5\xbeiv\xc4\x8duje oko preko tretjega mo\xc5\xbeganskega \xc5\xbeivca. Po\xc5\xa1kodba tega \xc5\xbeivca se pogosto ka\xc5\xbee v pretirani raz\xc5\xa1irjenosti zenice, saj pri tem simpati\xc4\x8dno \xc5\xbeiv\xc4\x8devje, ki \xc5\xa1iri zenice, ni prizadeto, prizadeto pa je parasimpati\xc4\x8dno o\xc5\xbeiv\xc4\x8denje, ki tako ne more nasprotovati simpati\xc4\x8dnim u\xc4\x8dinkom._NEWLINE_Za\xc4\x8dasno midriazo povzro\xc4\x8dajo tudi \xc5\xa1tevilne motnje osrednjega \xc5\xbeiv\xc4\x8devja, na primer bo\xc5\xbejast ali mo\xc5\xbeganska kap.\n_START_SECTION_\nPo\xc5\xa1kodbe\n_START_PARAGRAPH_\n\xc4\x8ce pride do po\xc5\xa1kodbe glave ali o\xc4\x8desa, se lahko po\xc5\xa1kodujejo mi\xc5\xa1ica o\xc5\xbeilka zenice in/ali \xc5\xbeivci, ki to mi\xc5\xa1ico o\xc5\xbeiv\xc4\x8dujejo. S tem se zmanj\xc5\xa1a ali popolnoma izni\xc4\x8di odzivnost zenice na osvetlitev.\n_START_SECTION_\nZdravila in mamila\n_START_PARAGRAPH_\nAntiholinergi\xc4\x8dne u\xc4\x8dinkovine, ki zavirajo muskarinske acetilholinske receptorje v osrednjem \xc5\xbeiv\xc4\x8devju (kot so na primer alkaloidi atropin, hioscin in skopolamin), povzro\xc4\x8dijo neodzivanje zenice, lahko pa povzro\xc4\x8dijo celo midriazo._NEWLINE_Tudi \xc5\xa1tevilni halucinogeni povzro\xc4\x8dijo midriazo, npr. LSD, psilocibin in meskalin. Omenjene psihedeli\xc4\x8dne spojine so agonisti na serotoninskih receptorjih 5-HT2A v mo\xc5\xbeganih. U\xc4\x8dinkovine, kot sta na primer ketamin ali fenciklidin, povzro\xc4\x8dijo midriazo preko zaviranja glutamatnih receptorjev NMDA. Natan\xc4\x8den mehanizem, kako ta mamila povzro\xc4\x8dijo \xc5\xa1irjenje zenice, ni poznan._NEWLINE_Nasploh lahko vse u\xc4\x8dinkovine in mamila, ki pove\xc4\x8dujejo koncentracijo serotonina v \xc5\xbeiv\xc4\x8devju, povzro\xc4\x8dijo midriazo. V dovolj velikih koli\xc4\x8dinah povzro\xc4\x8dajo tudi psihedeli\xc4\x8dne u\xc4\x8dinke. Pri predoziranju pa lahko pride do smrtno nevarnega serotoninskega sindroma. Tak\xc5\xa1ne spojine so na primer fenfluramin, kokain, \xc5\xa1tevilni antidepresivi, in sicer iz skupin selektivnih zaviralcev privzema serotonina, zaviralcev privzema serotonina in noradrenalina in zaviralcev MAO._NEWLINE_Pri uravnavanju velikosti zenice je pomemben tudi \xc5\xbeiv\xc4\x8dni prena\xc5\xa1alec noradrenalin. Kokain mo\xc4\x8dno zavira privzem noradrenalina iz sinapse nazaj v presinapti\xc4\x8dni nevron, zato ostajajo ve\xc4\x8dje koli\xc4\x8dine \xc5\xbeiv\xc4\x8dnega prena\xc5\xa1alca v sinapsi, kjer deluje na adrenergi\xc4\x8dne receptorje. \xc4\x8ce raztopino kokaina vkapamo v oko, pride do omenjenega delovanja in nastopi raz\xc5\xa1iritev zenice, vendar se obi\xc4\x8dajno ne uporablja v te namene. Vse spojine, ki mo\xc4\x8dno zavirajo privzem noradrenalina ali ki povzro\xc4\x8dijo njegovo spro\xc5\xa1\xc4\x8danje, se teoreti\xc4\x8dno zmo\xc5\xbene povzro\xc4\x8diti midriazo._NEWLINE_Opiati, kot sta morfin in heroin, imajo nasproten u\xc4\x8dinek: povzro\xc4\x8dijo miozo. Pri odvisnikih pa lahko posledi\xc4\x8dno pri odtegnitvi opiatov nastopi midriaza.'